讀呂益卿所寄詩編明日四月一日也
作者：趙蕃
朝代：宋

paragraphs: 舊雨連今雨，空庭斷行跡。
有時出門看，平湖四無壁。
忽傳何處書，令我喜折屐。
新知呂夫子，寄我詩滿冊。
是時羊牛下，携之就簷隙。
首披山居賦，奇字多莫識。
徐徐見關鍵，坦若由戶出。
定師離騷經，不入相如室。
秋懷似選詩，法嚴仍事實。
白沙龍陽作，如杜紀行役。
卒至同谷吟，三讀淚橫臆。
君何知之晚，今古蓋一律。
兒曹苦問爺，何事爾不懌。
徑卧忘解衣，中夜猶太息。
曉窗啼鴂喧，今日復何日。
和以扶疎篇，吾馭真可叱。